Tibbiyot va farmatsevtika xodimlarini attestatsiyadan oʻtkazish va ularga malaka toifalari berish tartibi toʻgʻrisidagi nizomga oʻzgartirishlar kiritish haqida
(order, 2024-02-22)

Oʻzbekiston Respublikasi Vazirlar Mahkamasining 2017-yil 20-noyabrdagi 920-son “Oʻzbekiston Respublikasi sogʻliqni saqlash davlat tizimi tashkilotlarini kadrlar bilan taʼminlashni yaxshilashga doir qoʻshimcha chora-tadbirlar toʻgʻrisida”gi qaroriga muvofiq buyuraman: 1. Oʻzbekiston Respublikasi sogʻliqni saqlash vazirining 2014-yil 18-dekabrdagi 21-son buyrugʻi (roʻyxat raqami 2649, 2015-yil 19-yanvar) (Oʻzbekiston Respublikasi qonun hujjatlari toʻplami, 2015-y., 3-son, 32-modda) bilan tasdiqlangan Tibbiyot va farmatsevtika xodimlarini attestatsiyadan oʻtkazish va ularga malaka toifalari berish tartibi toʻgʻrisidagi nizomga ilovaga muvofiq oʻzgartirishlar kiritilsin. 2. Mazkur buyruq rasmiy eʼlon qilingan kundan eʼtiboran kuchga kiradi. 1. 7-band quyidagi tahrirda bayon etilsin: “7. Malaka toifasini olish uchun murojaat qilgan vrachlarning mutaxassislik boʻyicha ish staji Vazirlar Mahkamasining 2005-yil 21-dekabrdagi 276-son qarori bilan tasdiqlangan Oʻzbekiston Respublikasi davlat muassasalari tibbiyot va farmatsevtika xodimlari mehnatiga haq toʻlash tartibi va shartlari toʻgʻrisidagi nizomning 3-ilovasiga muvofiq aniqlanadi. Mutaxassislik boʻyicha ish stajini hisoblab chiqishda mazkur Nizomning 1-ilovasida koʻrsatilgan turdosh mutaxassisliklar boʻyicha ish staji oʻzaro hisobga olinadi. Tibbiyot va farmatsevtika xodimi mutaxassisligining nomi oʻzgarganda, uning oldingi mutaxassisligi boʻyicha olgan malaka toifasi va u boʻyicha mehnatga haq toʻlash shartlari saqlanadi, keyinchalik yangi nomdagi mutaxassislik boʻyicha malaka toifasini olish uchun murojaat qilganda oldingi mutaxassisligi boʻyicha ish staji va olgan malaka toifasi inobatga olinadi. Qishloq vrachlik punktlari, oilaviy yoki koʻp tarmoqli markaziy poliklinikalarda umumiy amaliyot shifokori lavozimida ishlayotgan tor mutaxassislikka ega boʻlgan vrachlar ish faoliyatini tor mutaxassisligi boʻyicha davom ettirgan taqdirda, ularning umumiy amaliyot shifokori lavozimida ishlagan davrda olgan malaka toifasi saqlanib qoladi, shuningdek tor mutaxassisligi boʻyicha malaka toifasini olish uchun murojaat qilganda umumiy amaliyot shifokori lavozimida ishlagan davridagi ish staji va olgan malaka toifasi inobatga olinadi hamda ular tegishli tor mutaxassisligi boʻyicha qonun hujjatlarida belgilangan tartibda malaka oshirganidan soʻng attestatsiyadan oʻtkaziladi. Tibbiyot muassasalarida tor mutaxassisligi boʻyicha ishlayotgan vrachlar qishloq vrachlik punktlari, oilaviy yoki koʻp tarmoqli markaziy poliklinikalarga umumiy amaliyot shifokori lavozimiga ishga oʻtgan taqdirda, ularning tor mutaxassislik boʻyicha olgan malaka toifasi saqlanib qoladi, shuningdek umumiy amaliyot shifokori lavozimi boʻyicha malaka toifasini olish uchun belgilangan tartibda murojaat qilganda tor mutaxassisligi boʻyicha ishlagan davrdagi ish staji va olgan malaka toifasi inobatga olinadi hamda qonun hujjatlarida belgilangan tartibda malaka oshirganidan soʻng attestatsiyadan oʻtkaziladi. Sogʻliqni saqlash muassasalarining rahbarlari, ularning oʻrinbosarlari hamda boshqaruv xodimlari jamiyat salomatligi va sogʻliqni saqlashni tashkil qilish mutaxassisligi boʻyicha, davlat sanitariya-epidemiologiya nazorati xizmati rahbarlari, ularning oʻrinbosarlari hamda boshqaruv xodimlari umumiy gigiyena va epidemiologiya mutaxassisligi boʻyicha malaka toifasi olish uchun murojaat qilishlari mumkin.”. 2. 1-ilovaning 6-pozitsiyasi quyidagi tahrirda bayon etilsin: “ 6. “Umumiy amaliyot shifokori” Barcha tor mutaxassisliklar ”. 3. Mazkur oʻzgartirishlar Oʻzbekiston Respublikasi Moliya vazirligi, Bandlik va mehnat munosabatlari vazirligi hamda Oʻzbekiston Kasaba uyushmalari Federatsiyasi Kengashi bilan kelishilgan.